A4-0229/98

Ψήφισμα επί του Λευκού Βιβλίου της Επιτροπής σχετικά με τους κλάδους και τις δραστηριότητες που εξαιρούνται από την Οδηγία για το Χρόνο Εργασίας (COM(97)0334 - C4-0434/97)

Το Ευρωπαϊκό Κοινοβούλιο,

- έχοντας υπόψη το Λευκό Βιβλίο που υπέβαλε η Επιτροπή στις 15 Ιουλίου 1997 (COM(97)0334 - C4-0434/97)

- έχοντας υπόψη τα άρθρα 118Α και 118B της Συνθήκης για την ίδρυση της Ευρωπαϊκής Κοινότητας,

- έχοντας υπόψη τα άρθρα 137, 138 και 139 της Συνθήκης του Άμστερνταμ,

- έχοντας υπόψη το άρθρο 2 του Ευρωπαϊκού Κοινωνικού Χάρτη του Συμβουλίου της Ευρώπης της 18ης Οκτωβρίου 1961,

- έχοντας υπόψη τα άρθρα 7 έως και 9 του Κοινοτικού Χάρτη των Θεμελιωδών Κοινωνικών Δικαιωμάτων των Εργαζομένων της 8ης και 9ης Δεκεμβρίου 1989,

- έχοντας υπόψη την οδηγία 89/391/ΕΟΚ της 12ης Ιουνίου 1989, σχετικά μετ α μέτρα για τη βελτίωση της ασφάλειας και της υγείας των εργαζομένων κατά την εργασία ((ΕΕ L 183 της 29.6.1989,σελ.1)),

- έχοντας υπόψη την οδηγία 93/104/ΕΚ της 23ης Νοεμβρίου 1993, σχετικά με ορισμένες πλευρές της διευθέτησης του χρόνου εργασίας ((ΕΕ L 307 της 13.12.1993, σελ.18)),

- έχοντας υπόψη την απόφαση της 12ης Νοεμβρίου 1996 του Δικαστηρίου των Ευρωπαϊκών Κοινοτήτων στην Υπόθεση C-84/94 (Ηνωμένο Βασίλειο της Μεγάλης Βρετανίας και Βόρειας Ιρλανδίας κατά του Συμβουλίου και της Ευρωπαϊκής Ένωσης ((R 1996, σ Ι-5755)),

- έχοντας υπόψη τη γνωμοδότηση της Επιτροπής που δημοσιεύθηκε σε έγγραφο της 31ης Μαρτίου 1998, σχετικά με το δεύτερο στάδιο στη διαβούλευση των ευρωπαϊκών κοινωνικών εταίρων σχετικά με τους κλάδους και τις δραστηριότητες που εξαιρούνται από την Oδηγία για το Xρόνο Εργασίας, και

- έχοντας υπόψη την έκθεση της Επιτροπής Απασχόλησης και Κοινωνικών Υποθέσεων και τις γνωμοδοτήσεις της Επιτροπής Μεταφορών και Τουρισμού καθώς και της Επιτροπής Αλιείας (A4-0229/98),

Α. εκτιμώντας ότι ο χρόνος εργασίας τόσο αμέσως όσο και εμμέσως ασκεί επίδραση στην ασφάλεια και την υγεία των ατόμων τόσο ως εργαζόμενων όσο και ως πελατών, καταναλωτών, ασθενών και χρηστών του οδικού δικτύου, και επίσης ότι σύμφωνα με τη Συνθήκη, τόσο η προστασία της ασφάλειας και της υγείας των εργαζομένων όσο και η προστασία της δημόσιας υγείας αποτελούν μέρος των στόχων της Ευρωπαϊκής Κοινότητας,

Β. ότι σε ορισμένους τομείς υπάρχει ισχυρή συνάρτηση μεταξύ εργασιακής και επιχειρησιακής ασφάλειας, και ότι η ύπαρξη αμφοτέρων σε υψηλό βαθμό αποτελεί επίσης εγγύηση για την προστασία του περιβάλλοντος,

Γ. εκτιμώντας ότι μπορεί να γίνει χρήση αλλά και κατάχρηση του χρόνου εργασίας για να ενισχυθεί η ίδια ανταγωνιστικότητα αλλά και για να αυξηθεί η ανταγωνιστικότητα μεταξύ ατόμων, επιχειρήσεων, τομέων και κρατών μελών[semigr ] επίσης ότι σύμφωνα με τη Συνθήκη πρέπει να αποφεύγονται και να αίρονται οι στρεβλώσεις του ανταγωνισμού εντός της εσωτερικής αγοράς,

Δ. λαμβάνοντας υπόψη ότι σε μια αγορά εργασίας που χαρακτηρίζεται από όλο και πιο εύκαμπτους χρόνους εργασίας σε ημερήσια, εβδομαδιαία και μηνιαία βάση, καθίσταται αναγκαία η θέσπιση ενιαίων κανόνων για την προστασία της ασφάλειας και της υγείας των εργαζομένων[semigr ]

Ε. εκτιμώντας ότι ορθή ρύθμιση του χρόνου εργασίας μπορεί να συμβάλει στη δημιουργία ή τη διατήρηση θέσεων εργασίας και ότι η μη ορθολογική ρύθμιση του χρόνου εργασίας μπορεί να έχει σημαντικές αρνητικές επιπτώσεις στην οικογενειακή και την επαγγελματική ζωή των ενδιαφερομένων,

ΣΤ. εκτιμώντας ότι η οδηγία 93/104/ΕΚ εξαιρεί ορισμένους τομείς και δραστηριότητες από την κοινοτική ρύθμιση του χρόνου εργασίας[semigr ] επίσης ότι τέτοια εξαίρεση δεν υποστηρίζεται από επιστημονικές ή κοινωνικές θεωρίες αλλά εδράζεται σε αμφίβολες πολιτικές και οικονομικές θεωρήσεις,

Ζ. εκτιμώντας ότι σύμφωνα με διάφορες εκτιμήσεις αποκλείονται κατ' αυτόν τον τρόπο 6 εκατομμύρια εργαζόμενοι από το πεδίο εφαρμογής της οδηγίας για το χρόνο εργασίας και ότι οι κινούμενοι εργαζόμενοι αποτελούν μία περιορισμένη κατηγορία,

Η. εκτιμώντας ότι η ρύθμιση για τον χρόνο εργασίας συμπεριλαμβανομένων των ελέγχων και των κυρώσεων, παρουσιάζει τεράστιες διαφορές από κράτος μέλος σε κράτος μέλος και από τομέα σε τομέα,

Θ. εκτιμώντας ότι ο χρόνος εργασίας επιδρά τόσο στις συνθήκες εργασίας όσο και στις συνθήκες διαβίωσης των εργαζομένων και, κατά συνέπεια, πρέπει να αποτελεί αντικείμενο του ευρωπαϊκού κοινωνικού διαλόγου[semigr ] ότι οι Μικτές Επιτροπές ορισμένων εξαιρούμενων τομέων έχουν ήδη εκφέρει ομόφωνη γνώμη[semigr ] ότι άλλες Μικτές Επιτροπές στους εξαιρούμενους τομείς βρίσκονται ακόμα στο στάδιο διαπραγματεύσεων[semigr ]

Ι. εκτιμώντας ότι οι ευρωπαίοι κοινωνικοί εταίροι, κατόπιν πρωτοβουλίας της Επιτροπής, διαβουλεύονται τόσο όσον αφορά πρόταση πλαίσιο όσο και για επιμέρους τομεακά μέτρα που αφορούν το χρόνο εργασίας για τους κλάδους και τις δραστηριότητες που εξαιρούνται από την οδηγία,

ΙΑ. εκτιμώντας ότι η οδηγία για το χρόνο εργασίας αποσκοπεί στην προστασία της εργασίας και της υγείας των εργαζομένων και ότι η απασχόληση στον τομέα της αλιείας συγκαταλέγεται στις πλέον επικίνδυνες, με το μεγαλύτερο αριθμό εργατικών ατυχημάτων και νεκρών[semigr ]

1. φρονεί ότι όσον αφορά τη ρύθμιση του χρόνου εργασίας οι μη κινούμενοι εργαζόμενοι (πρόκειται για 5 εκατομμύρια άτομα περίπου) πρέπει να τύχουν πλήρους προστασίας και κατά συνέπεια να υπαχθούν στο πεδίο εφαρμογής της οδηγίας 93/104/ΕΚ[semigr ]

2. φρονεί επιπλέον ότι οι κινούμενοι εργαζόμενοι θα πρέπει επίσης να τύχουν πλήρους προστασίας σε επίπεδο ωρών εργασίας και κατά συνέπεια να υπαχθούν όσον το δυνατόν πληρέστερα στο πεδίο εφαρμογής της οδηγίας 93/104/ΕΚ, κυρίως μάλιστα όσον αφορά τις διατάξεις της για την ετήσια άδεια,την αξιολόγηση της υγείας των εργαζομένων τη νύχτα, τις περιόδους ανάπαυσης και τον ετήσιο χρόνο εργασίας.Σε όλους τους εξαιρούμενους τομείς οι κινούμενοι εργαζόμενοι θα πρέπει να καλύπτονται, όταν χρειάζεται, από ειδική νομοθεσία η οποία μπορεί να βασίζεται σε συμφωνίες μεταξύ των κοινωνικών εταίρων οι οποίες περέχουν τουλάχιστον το αυτό επίπεδο επαγγελματικής ασφάλειας με την αρχική οδηγία προκειμένου να διασφαλισθεί ίση μεταχείριση και μη δημιουργία διακρίσεων μεταξύ των εργαζομένων που καλύπτονται από την Οδηγία 93/104/ΕΚ και εκείνων που καλύπτονται απο τομεακή νομοθεσία καθώς και μεταξύ εργαζομένων που καλύπτονται από διαφορετικές τομεακές νομοθεσίες[semigr ]

3. φρονεί ότι πρέπει να ληφθούν επαρκώς υπόψη ειδικά χαρακτηριστικά των σχετικών τομέων και δραστηριοτήτων, συγκεκριμένα δε ο χρόνος κατά τον οποίο οι οδηγοί οι απασχολούμενοι στις οδικές μεταφορές δεν οδηγούν,οι ημερήσιες ώρες αναπαύσεως και οι διακοοπές της εργασίας των ιπταμένων πληρωμάτων, το πρόγραμμα εργασίας του προσωπικού των σιδηροδρόμων, η εργασία εκείνων οι οποίοι χωρίς να είναι κινούμενοι εξαρτώνται από τα σιδηροδρομικά δρομολόγια, οι περίοδοι αναφοράς για κατά θάλασσα δραστηριότητες, οι ημερήσιες περίοδοι αναπαύσεως για αλιείς και οι βάρδιες των ειδικευόμενων ιατρών[semigr ]

4. καλεί τους ευρωπαίους κοινωνικούς εταίρους, τόσο στις διάφορες μικτές επιτροπές, όσο και στα πλαίσια του ευρωπαϊκού κοινωνικού διαλόγου, καθώς και την Επιτροπή και το Συμβούλιο να δώσουν προτεραιότητα στην προστασία της ασφάλειας και της υγείας των εργαζομένων[semigr ] τους καλεί επίσης να στρέψουν την προσοχή τους στην ανάγκη προστασίας της δημόσιας υγείας, ιδιαιτέρως δε των χρηστών του οδικού δικτύου,καθώς και των ασθενών και των ατόμων που χρήζουν βοηθείας[semigr ]

5. εκφράζει την ικανοποίησή του διότι ορισμένες μικτές επιτροπές, στους εξαιρούμενους τομείς ή δραστηριότητες, έχουν ήδη καταλήξει σε συμφωνία σχετικά με ορισμένες πτυχές της οργανώσεως του χρόνου εργασίας[semigr ]

6. καλεί την Επιτροπή να λάβει υπόψη της το παρόν ψήφισμα και τις συναφθείσες συμφωνίες στο πλαίσιο των μικτών επιτροπών[semigr ] την καλεί επίσης να καταθέσει μέχρι τις 31 Δεκεμβρίου 1998 πρόταση τροποποίησης της οδηγίας 93/104/ΕΚ και, σε συνδυασμό με την οδηγία, να εκπονήσει προτάσεις νομοθεσίας ανά τομέα[semigr ]

7. υπενθυμίζει στην Επιτροπή τη σχέση μεταξύ επαγγελματικής και λειτουργικής ασφάλειας στον τομέα των μεταφορών αφενός μεν για τους εργαζομένους και τους επιβάτες, αφετέρου δε για το περιβάλλον[semigr ]

8. θεωρεί σκόπιμη την τροποποίηση του κανονισμού (ΕΟΚ) 3820/85, σχετικά με την εναρμόνιση ορισμένων διατάξεων στον κοινωνικό τομέα όσον αφορά τις οδικές μεταφορές ((ΕΕ L 370 της 31.12.1985, σελ. 1)), το πεδίο εφαρμογής του οποίου αφορά ολόκληρο το επάγγελμα, μισθωτούς και αυτοαπασχολούμενους, το σύνολο του χρόνου «υπηρεσίας» και τις ανάλογες απαιτήσεις υγείας και επαγγελματικής ασφάλειας[semigr ] αυτή η τροποποίηση πρέπει να αποβλέπει στη μείωση του χρόνου οδήγησης και εργασίας[semigr ]

9. ζητεί από τα ενδιαφερόμενα μέρη, τους επιχειρηματίες και τους εκπροσώπους των εργαζομένων να επαναλάβουν το διάλογο με σκοπό να καταλήξουν σε μία συμφωνία όσον αφορά τις επιπτώσεις της ενσωμάτωσης του αλιευτικού τομέα στην Οδηγία για το Χρόνο Εργασίας, καθώς και από την Επιτροπή να δημιουργήσει κατάλληλους φορείς στο πλαίσιο των οποίων θα μπορέσουν να συνεχισθούν οι σχετικές συζητήσεις[semigr ]

10. θεωρεί επίσης αναγκαία μια κοινοτική νομοθεσία σχετικά με τον τρόπο κατανομής του χρόνου εργασίας για τους εργαζόμενους στον αλιευτικό τομέα, λόγω της έλλειψης ομοιομορφίας και συνοχής στις νομοθεσίες των κρατών μελών και λόγω της ύπαρξης ασυμφωνίας μεταξύ των κοινωνικών εταίρων[semigr ]

11. αναγνωρίζει ότι η μελλοντική νομοθεσία δεν πρέπει να υπονομεύσει τις περιφερειακές ή τοπικές εργασιακές συμβάσεις που εφαρμόζονται σήμερα σε ορισμένα κράτη μέλη και οι οποίες παρέχουν υψηλότερα επίπεδα κοινωνικής προστασίας από τα προβλεπόμενα στο Λευκό Βιβλίο της Επιτροπής.

12. καλεί την Ευρωπαϊκή Ένωση να καθιερώσει τα απαραίτητα μέσα για την ενίσχυση των ελέγχων και την εναρμόνιση των κυρώσεων προκειμένου να αντιμετωπισθεί αποτελεσματικώς η υπέρμετρη διάρκειας της εργασίας.

13. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών και τους ευρωπαίους κοινωνικούς εταίρους.